《游延福寺》
宋代·赵曾頀

行行出西郊，稍觉嚣尘远。
风景既已殊，硗确颇忘倦。
南安古雄州，今亦壮哉县。
九日一佳景，居然在郊甸。
地高瞰川原，林杪露堂殿。
晋朝松百章，存者才一见。
岁月不我留，寒暑几更变。
当年秦隐君，轩冕非所羡。
间关剡溪来，至此获胜践。
结庐巢其巅，穴石为之砚。
城市不到足，公卿罕窥面。
邂逅有至交，相从情缱绻。
顷怀兴元年，致位在台铉。
扶持公道开，不绝几如线。
一言才见疏，斥逐遽遭谴。
天教流落馀，乃遂山林愿。
当年築室处，遗址了难辨。
独有高士峰，千载猿鹤怨。

作者简介：赵曾頀，曾官南安簿（清康熙《南安县志》卷一八）。